**ZAKON O IZMJENAMA I DOPUNAMA ZAKONA O OSIGURANJU**

**Član 1**

U članu 2 Zakona o osiguranju ("Sl. list RCG", br. 78/06, 19/07, "Sl. list Crne Gore", br. 53/09, 73/10, 40/11, 45/12 i 06/13) tačka 13 briše se.

**Član 2**

U članu 25 poslije stava 1 dodaje se novi stav 2 koji glasi:

“Ako se zahtjevom iz stava 1 ovog člana traži saglasnost za sticanje odnosno povećanje kvalifikovanog učešća na način da podnosilac zahtjeva dostiže ili prelazi 50% učešća u kapitalu odnosno pravu glasa, podnosilac zahtjeva dužan je da priloži i poslovni plan za iduće tri poslovne godine i poslovnu strategiju koja sadrži i planirane organizacione promjene u poslovanju društva za osiguranje.”

Stav 2 postaje stav 3.

St. 3 do 5 brišu se.

**Član 3**

Poslije člana 25 dodaje se novi član koji glasi:

“Rokovi u postupku po zahtjevu za sticanje odnosno povećanje kvalifikovanog učešća

Član 25a

Regulatorni organ dužan je da, u roku od dva dana od dana prijema urednog zahtjeva za dobijanje saglasnosti za sticanje odnosno povećanje kvalifikovanog učešća, podnosiocu zahtjeva izda pisanu potvrdu o prijemu zahtjeva i obavijesti ga o danu isteka roka za odlučivanje.

Ako utvrdi da zahtjev nije uredan, regulatorni organ će o tome obavijestiti podnosioca zahtjeva u roku od osam dana, od dana prijema zahtjeva iz stava 1 ovog člana, i odrediti rok u kome je podnosilac zahtjeva dužan da isti uredi.

Ako su za odlučivanje o zahtjevu potrebni dodatni podaci i informacije, regulatorni organ može, u roku od 50 dana od dana prijema urednog zahtjeva, zahtijevati od podnosioca zahtjeva da dostavi tražene podatke i informacije.

Za dostavljanje podataka i informacija iz stava 3 ovog člana regulatorni organ može podnosiocu ostaviti najviše 20 dana od dana prijema zahtjeva za dostavljanje dodatnih podataka i informacija. U tom roku nastupa mirovanje postupka.

Regulatorni organ može produžiti rok iz stava 4 ovog člana na najviše 30 dana od dana prijema zahtjeva iz stava 4 ovog člana kada podnosilac zahtjeva nema sjedište u Crnoj Gori odnosno državi članici Evropske Unije ili ako podnosilac zahtjeva nije subjekt nadzora po ovom zakonu ili zakonu države sjedišta.

Regulatorni organ je dužan da o zahtjevu iz stava 1 ovog člana odluči u roku od 60 dana od dana prijema urednog zahtjeva.

Ako regulatorni organ ne odluči u roku iz stava 5 ovog člana, smatra se da je saglasnost data.

U slučaju iz stava 6 ovog člana, regulatorni organ je dužan da, na zahtjev podnosioca zahtjeva za sticanje kvalifikovanog učešća, u roku od osam dana od dana prijema, izda rješenje o davanju saglasnosti.”

**Član 4**

Poslije člana 26 dodaju se dva nova člana koji glase:

“Prethodno obavještenje o namjeri sticanja kvalifikovanog učešća u stranoj finansijskoj instituciji

Član 26a

Društvo za osiguranje dužno je da pisano obavijesti regulatorni organ o namjeri sticanja kvalifikovanog učešća u stranom društvu za osiguranje, kreditnoj instituciji, investicionom fondu ili društvu za upravljanje otvorenim investicionim fondovima najkasnije tri mjeseca prije planiranog sticanja.

Društvo za osiguranje dužno je da, u roku iz stava 1 ovog člana, pisano obavijesti regulatorni organ i prije svakog sticanja kvalifikovanog učešća kojim dostiže ili prelazi 20%, 30% ili 50% učešća u kapitalu odnosno pravu glasa u licu iz stava 1 ovog člana.

Uz obavještenje iz stava 1 ovog člana dostavlja se:

1. spisak imalaca kvalifikovanog učešća u licu u kome se stiče kvalifikovano učešće, sa podacima o visini tih učešća i prevodom ovjerenog izvoda iz sudskog odnosno drugog javnog registra za svakog od imalaca kvalifikovanog učešća,
2. prevod ovjerenog izvoda iz sudskog odnosno drugog javnog registra u koji je upisano lice u kome se stiče kvalifikovano učešće,
3. finansijske izvještaje u kome se stiče kvalifikovano učešće za posljednje tri poslovne godine sa revizorskim izvještajima, ako je to lice po propisima države sjedišta obveznik revizije,
4. spisak lica koje su povezane sa licem u kome se stiče kvalifikovano učešće sa opisom načina povezanosti,
5. strategiju upravljanja u licu u kome se stiče kvalifikovano učešće sa ocjenom ekonomske efikasnosti investicija.

Ako društvo za osiguranje namjerava da smanji učešće u u licu iz stava 1 ovog člana spusti ispod granice iz st. 1 i 2 ovog člana, o svojoj namjeri dužno je da prethodno pisano obavijesti regulatorni organ.

Saradnja sa nadzornim organima država članica Evropske Unije

Član 26 b

Regulatorni organ dužan je da, prije izdavanja saglasnosti za sticanje kvalifikovanog učešća, o podnesenom zahtjevu obavijesti nadležni organ države članice Evropske Unije u kojoj podnosilac zahtjeva ima sjedište, kada je podnosilac zahtjeva:

1. kreditna institucija, društvo za osiguranje odnosno reosiguranje, investicioni fond, društvo za upravljanje otvorenim investicionim fondovima,
2. matično društvo lica iz tačke 1 ovog stava,
3. fizičko odnosno pravno lice koje upravlja licem iz tačke 1 ovog stava.

Regulatorni organ dužan je da se konsultuje sa nadležnim organom države članice Evropske Unije u vezi sa poslovnom reputacijom i pravnim i finansijskim položajem podnosioca zahtjeva, a kada je podnosilac zahtjeva pravno lice, i u vezi sa reputacijom i stručnim kvalifikacijama lica koja su nosioci upravljačkih funkcija.

Regulatorni organ dužan je da, na zahtjev nadležnog organa države članice Evropske unije, bez odlaganja pruži sve tražene informacije potrebne za procjenu podnijetih zahtjeva za sticanje kvalifikovanog učešća.”

**Član 5**

U članu 30 stav 2 tačka 10 alineja 3 riječi “stav 2” mijenjaju se i glase “stav 3”

**Član 6**

Poslije člana 41 dodaju se dva nova člana koji glase:

“Prenošenje izdvojenih poslova

Član 41a

Društvo za osiguranje može, u cilju povećanja efikasnosti obavljanja dijela poslova, izdvojiti te poslove zaključivanjem ugovora o prenosu izdvojenih poslova sa drugim licem, vodeći računa o veličini društva za osiguranje.

Društvo za osiguranje snosi punu odgovornost za izdvojene poslove.

Društvo za osiguranje ne smije izdvojiti poslove ako bi to dovelo do ugrožavanja interesa osiguranika i drugih korisnika osiguranja ili ako bi zbog prenosa izdvojenih poslova bilo onemogućeno, odnosno bitno otežano obavljanje nadzora nad poslovima osiguranja.

Društvo za osiguranje dužno je da obavijesti regulatorni organ o:

a) namjeri izdvajanja poslova, prije zaključenja ugovora iz stava 1 ovog člana;

b) svim naknadnim značajnim promjenama u vezi sa obavljanjem izdvojenih poslova.

Član 41b

Društvo za osiguranje dužno je da, na zahtjev regulatornog organa, dostavi sve podatke o pravnom i finansijskom stanju i poslovanju lica sa kojim je sklopilo ugovor o prenosu izdvojenih poslova.

Odredbe ovog zakona koje se odnose na nadzor nad poslovanjem društava za osiguranje shodno se primjenjuju i na lica koja obavljaju izdvojene poslove.”

**Član 7**

Član 88 zakona mijenja se i glasi:

„Rezerve za izravnanje rizika namijenjene su izravnanju neravnomjernog nastajanja štetnih događaja.

Društvo za osiguranje može oblikovati rezerve za izravnanje rizika u onim vrstama osiguranja u kojima se na osnovu statističkih podataka mogu očekivati značajnija odstupanja godišnjeg iznosa šteta.“

**Član 8**

Član 93 briše se.

**Član 9**

Član 94 briše se.

**Član 10**

U članu 111 stav 1 riječi „ima zvanje ovlašćenog revizora“ zamjenjuju se riječima „zadovoljava sljedeće uslove: a) ima visoku stručnu spremu i b) najmanje tri godine na računovodstvenim poslovima ili poslovima revizije u finansijskom sektoru.”

**Član 11**

U članu 119 stav 2 alineja 1 riječi “ekonomskog ili pravnog smjera” brišu se.

**Član 12**

U stavu 1 člana 128 poslije riječi “efikasnije nadzorne i regulatorne funkcije,” riječi “u cilju” zamjenjuju se riječju “odnosno”.

U stavu 2 istog člana poslije riječi “drugom regulatornom” dodaju se riječi “odnosno nadzornom”.

**Član 13**

Poslije člana 128 dodaje se novi član koji glasi:

“Član 128a

Regulatorni organ prikuplja i obrađuje podatke od značaja za obavljanje poslova iz svoje nadležnosti u skladu sa ovim zakonom.

Podacima značajnim za obavljanje poslova iz nadležnosti regulatornog organa smatraju se naročito podaci o:

1. dozvolama za obavljanje poslova iz djelatnosti osiguranja i saglasnostima odnosno drugim odobrenjima propisanim ovim zakonom,
2. akcionarima i kvalifikovanim imaocima društava za osiguranje,
3. članovima organa upravljanja društava za osiguranje,
4. organizaciji društava za osiguranje i radu interne revizije,
5. poslovnim jedinicama društava za osiguranje;
6. izvještajima iz čl. 123., 124. i 125. ovog zakona,
7. mjerama nadzora iz člana 129 ovog zakona,
8. informacijama prikupljenim u skladu sa članom 128 ovog zakona.

Podatke iz stava 2 ovog člana regulatorni organ dostavlja:

1. drugim regulatornim, odnosno nadzornim organima, na njihov zahtjev, ako su im podaci potrebni radi obavljanja nadzora na finansijskom tržištu, odnosno u sudskom i drugom postupku u kojem je jedna od stranaka taj regulatorni odnosno nadzorni organ;
2. regulatornim odnosno nadzornim organima, u skladu sa zaključenim sporazumima iz člana 128 ovog zakona, ako su im oni potrebni radi obavljanja nadzora nad poslovanjem društava za osiguranje;
3. nadležnom sudu, na njegov zahtjev;
4. nadležnom organu u Crnoj Gori, za potrebe pripreme propisa iz nadležnosti regulatornog organa.

Regulatorni organ će podatke iz ovog člana dostaviti organima iz stava 3 al. 1 i 2 ovog člana ako ti organi imaju obavezu da čuvaju dostavljene podatke na način utvrđen članom 189b ovog zakona.

Za razmjenu podataka u skladu sa st. 3 i 4 ovog člana, koji uključuju podatke dobijene od drugih nadzornih odnosno regulatornih organa i podatke iz neposredne kontrole poslovanja subjekata nadzora, potrebna je izričita saglasnost organa koji je informaciju dao odnosno koji je izvršio neposrednu kontrolu poslovanja.”

**Član 14**

U članu 153 stav 5 poslije tačke 4 dodaje se nova tačka koja glasi:

„5) ima najmanje tri godine radnog iskustva na aktuarskim poslovima ili na poslovima kontrole aktuarskih obračuna u organu nadležnom za nadzor osiguranja.”

**Član 15**

 U članu 184 tačka 3 riječi “člana 192” zamjenjuju se riječima “člana 182”.

**Član 16**

U članu 189 stav 1 poslije riječi “direktor i zaposleni u Agenciji “ dodaju se riječi “revizori i druga stručna lica koja Agencija angažuje za obavljanje poslova u vezi sa nadzorom”.

U stavu 3 riječi “tri godine” zamjenjuju se riječju “i”.

**Član 17**

Poslije člana 189 dodaje se novi član koji glasi:

„Obaveza čuvanja podataka od strane društava za osiguranje

Član 189a

Društvo za osiguranje dužno je da podatke i informacije do kojih dođe u obavljanju poslova za koje je dobilo dozvolu za rad čuva u skladu sa zakonom.”

**Član 18**

U članu 196 stav 1 tačka 41 mijenja se i glasi ”ne dostavi regulatornom organu potpune podatke ili ih ne dostavi u roku ili na način na koji je propisano da je dužno da ih dostavi ili dostavi netačne ili nepouzdane podatke (član 126);”.

**Član 19**

Poslije člana 205 a dodaje se novi član koji glasi:

“Član 205b

Lica koja su do stupanja na snagu ovog zakona stekla zvanje ovlašćenog aktuara po propisima koji su bili na snazi do stupanja na snagu ovog zakona dužna su da, radi obavljanja poslova ovlašćenog aktuara utvrđenih ovim zakonom, pribave saglasnost regulatornog organa u roku od dvije godine od stupanja na snagu ovog zakona.”

 **Član 20**

Odredbe člana 4 ovog zakona, koje se odnose na novi član 26b, stupaju na snagu danom pristupanja Crne Gore Evropskoj uniji.

**Član 21**

Ovaj zakon stupa na snagu osmog dana od dana donošenja.

**O B R A Z L O Ž E NJ E**

**I USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o osiguranju sadržan je u odredbi člana 16 stav 5 Ustava Crne Gore kojim je propisano da se zakonom u skladu sa Ustavom uređuju i druga pitanja od interesa za Crnu Goru.

**II RAZLOZI ZA DONOŠENJE ZAKONA**

Prvi i osnovni razlog za izradu ovog predloga je strateško opredjeljenje Crne Gore za pridruženje Evropskoj Uniji, i samim tim neophodnost prilagođavanja naše regulative propisima EU, a što će u nekim slučajevima predstavljati velike korake i značajne promjene u našim propisima.

Pored ovoga, kako su prilikom primjene postojećeg zakona (donešenog 2006. godine) uočene izvjesne nedosljednosti i ograničenja, koja su u nekim slučajevima onemogućavale efikasno vršenje kontrole – osnovne funkcije Agencije za nadzor osiguranja, ovim predlogom htjele su se te nedosljednosti otkloniti, vodeći računa da se ne oteža poslovanje društva za osiguranje. Takođe je Agencija imala u vidu i uporedna rješenja iz okruženja, obzirom na sličnost karakateristika i anomalije tržišta, i sličnost pravnog sistema i nomotehničkih rješenja sa crnogorskim.

Prilikom izrade ovog predloga, Agencija je imala u vidu sljedeće činjenice:

- važeći crnogorski zakon još uvijek nije usklađen sa direktivama iz oblasti poznate pod nazivom „Solventnost I“ (najvažnije su 73/239/EEC, 88/357/EEC, 92/49/EEC, 2002/83/EEC, 2002/92/EEC, 2005/68/EEC, 2007/44/EEC);

- 2009. godine Evropska komisija usvojila je direktivu 2009/138/EEC – „Solventnost II“, čija se primjena očekuje od 01. 01. 2014. godine. Navedenom direktivom regulatorni zahtjevi podižu se na mnogo veći nivo, zahtijeva se veći nivo poznavanja rizika specifičnih za oblast osiguranja, detaljne analize i aktuarski proračuni, i ocjene tih rizika po društvima, što sve implicira mnogo veće tehničke i administrativne sposobnosti i samim tim neupredivo veće troškove poslovanja. Crna Gora, po objektivnim ocjenama potvrđenim i od strane Evropske komisije, za ovakve zahtjeve još određeno vrijeme neće biti spremna.

Obzirom da je Crna Gora u toku pregovora za pristupanje EU, po ocjeni Agencije, neke neusklađenosti važećeg Zakona o osiguranju više nije moguće odlagati, pa je stoga i sačinjen ovaj predlog.

U skladu sa obavezama Agencije za nadzor osiguranja koje je preuzela u toku pregovora za poglavlje 9 – finansijske usluge, usaglašavanje s pravnom tekovinom EU će teći u dvije faze:

1. puno usaglašavanje sa Solventnošću I amandmanima na Zakon o osiguranju, do kraja 2015;

2. usaglašavanje sa Solventnošću II do dana pristupanja EU, uz ekspertsku pomoć zemalja sa sličnim tržištem osiguranja.

Agencija je u skladu sa prednje navedenim obavezama, sačinila predlog izmjena i dopuna Zakona o osiguranju u kom su sve izmjene bazirane na važećim direktivama iz oblasti „Solventnosti I“.

**III USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Predložene izmjene, u dijelu koji se odnosio na potrebu uskađivanja sa evropskim zakonodavstvom, usklađivane su prema odredbama sljedećih direktiva, po vremenu njihovog usvajanja:

* 73/239/EEC – koja uređuje obavljanje poslova neživotnog osiguranja (uključujući i izmjene te direktive sadržane u direktivama 76/580/EEC, 84/641/EEC, 87/343/EEC, 87/344/EEC, 88/357/EEC, 90/618/EEC, 92/49/EEC 95/26/EC, 2000/26/EC, 2002/13/EC, 2002/87/EC, 2005/1/EC, 2006/101/EC)
* 2002/83/EEC, koja uređuje poslove životnog osiguranja
* 2007/44/EEC, koja uređuje kvalifikovana učešća u finansijskom sektoru

**IV SADRŽINA IZMJENA**

**Član 1 predloga**

Ovaj član se mijenja iz razloga što je termin garantna rezerva promijenjen u termin kapital.

**Čl. 2 – 5 predloga**

Ovi članovi odnose se na kvalifikovano učešće, odnosno na način utvrđivanja kvalifikovanih imalaca, koji su uvedeni važećim zakonom. Ovim predlogom, bliže se uređuje postupak davanja saglasnosti za kvalifikovano učešće, kao i procedura koja se sprovodi, kriterijumi za ocjenu podobnosti lica koje želi steći akcije, uslovi za davanje saglasnosti. Predlog je zasnovan na direktivi 73/239/EEC izmijenjenom direktivama 92/49/EEC i 2007/44/EEC, za neživotna osiguranja, direktivi 2002/83/EEC, za životno osiguranje.

**Član 6 predloga**

Novim članovima 41a i 41b uređuje se prenos izdvojenih poslova, u cilju povećanja efikasnosti obavljanja tih poslova, a imajući u vidu da zbog veličina crnogorskog tržišta osiguranja mnoga društva za osiguranje prenose obavljanje značajnih funkcija i poslova na matičnu kompaniju.

Navedenim članovima propisuje se da društvo za osiguranje ne smije izdvojiti poslove ako bi to dovelo do ugrožavanja interesa osiguranika i drugih korisnika osiguranja ili ako bi zbog prenosa izdvojenih poslova bilo onemogućeno, odnosno bitno otežano, obavljanje nadzora nad poslovima osiguranja. Takođe, propisuje se i i obaveza društva da obavijesti regulatorni organ o namjeri izdvajanja poslova odnosno funkcija, prije zaključenja ugovora o izdvajanju poslova odnosno funkcija, kao i o svim naknadnim značajnim promjenama u vezi sa obavljanjem tih poslova.

**Član 7 predloga**

Navedenim izmjenama vrši se tehnička korekcija teksta u cilju usklađivanja sa članom mmm Zakona kojim je propisano da je formiranje rezervi za izravnanje rizika obavezno jedino kod kreditnih osiguranja, dok se u drugim vrtama mogu formirati ukoliko postoje značajnija odstupanja od godišnjeg iznosa štete.

**Član 8 i 9 predloga**

Brisanjem članova 93 i 94 zakona ukida se obaveza društvima za osiguranja da 1/3 kapitala ulažu u skladu sa oblicima i ograničenjima koja su propisana za ulaganje sredstava tehničkih rezervi. Ove izmjene vrše se u cilju usklađivanja sa direktivom za neživotna osiguranja (73/239/EEC) koja izričito propisuje da društva za osiguranje neće propisivati obavezu i ograničenja ulaganja imovine koja ne spada u sredstva tehničkih rezervi.

**Član 10 predloga**

U članu 10 mijenjaju se uslovi za imenovanje internog revizora i isti usklađuju sa zahtjevima Zakona o računovodstvu i reviziji.

**Član 11 predloga**

U članu 119 stav 2 alineja 1 riječi “ekonomskog ili pravnog smjera” brišu se, iz razloga što je Agencija, u dosadašnjem radu, imala i imaće potrebu da angažuje i lica sa visokom stručnom spremom, koja ne podrazumijeva diploma ekonomskog odnosno pravnog obrazovanja (matematičko usmjernje, informatičko usmjerenje).

**Član 12 predloga**

U postojećem zakonu je postojala nedosljednost u razlikovanju rgulatornih i nadzornih organa, što je sa aspekta pravilne implementacije direktiva potrebno, pa se greška se na ovaj način otklanja.

**Član 13 predloga**

Novi član se odnosi na način prikupljanja i obrađivanja podataka Agencije za nadzor osiguranja koji su od značaja za obavljanje poslova iz njene nadležnosti, kao i uslova i način pod kojima se razmjnjuju informacije. Uvođenje pomenutog člana vrši se iz razloga usklađivanja sa direktivama EU (Solventnost I), a što je neophodno sa aspekta sadašnjeg statusa Agencije kod razmjene povjerljivih podatka na sastancima regulatora, kao i razmjene podataka sa nadležnim organima u Crnoj Gori.

**Član 14 predloga**

Navedenom tačkom dodaje se uslov za dobijanje licence koji zahtijeva da ovlašćeni aktuar, pored već propisanih uslova, mora imati i najmanje tri godine iskustva na aktuarskim poslovima u društvima za osiguranje ili na poslovima kontrole aktuarskih obračuna, a u cilju unapređenja i razvoja aktuarske profesije u skaldu sa standardima i najboljom međunarodnom praksom.

**Član 15 predloga**

Ovim članom ispravlja se tehnička grešaka uočena u izmjenama zakona iz “Sl.list CG”, broj 45/12.

**Čl. 16 i 17 predloga**

Ovim predlogom se usklađuje pomenuti član sa zahtjevima direktiva iz oblasti Solventnost I, u dijelu obaveza trajnog čuvanja povjerljivosti podataka do kojih se dođe u postupcima nadzora. Stavlja se akcenat na obavezu čuvanja podataka od strane društava za osiguranje u skladu sa propisima koji uređuju tu oblast.

**Član 18**

Ovim članom otklanja se greška u kaznenoj odredbi koja je propisivala pozivanje na član koji se odnosi na statističke podatke a nije omogućavao kažnjavanje po odredbi člana 126, koji je od najvećeg značaja za provjeru izvještaja i eventualne kaznene postupke.

**Član 19**

Ovim članom produžava se rok za sticanje ovlašćenja regulatornog organa za obavljanje aktuarskih poslova, iz razloga obezbjeđenja adekvatnog roka za osposobljavanje dovoljnog broja aktuara za potrebe crnogorskog tržišta, a u skladu sa programom obuke koja će se sprovoditi u Crnoj Gori.

**Član 20**

Ovim članom utvrđuje se odlaganje početka važenja odredbe vezane za procjenu kvalifikovanih učešća.

**V PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nije potrebno angažovati sredstva budžeta Crne Gore.